Srbijanski predsjednik Tomislav Nikolić odgovorio je na izjavu našeg predsjednika Ive Josipovića koji je rekao kako činjenica da su bunjevački Hrvati dobili udžbenike na ćirilici od srbijanskog predsjednika govori zasigurno o kontinuitetu politike koja želi asimilirati Hrvate u Srbiji ocijenivši to nekorektnim potezom koji treba ispraviti.



Izjavu Nikolića prenosimo u cijelosti:



Reakcija gospodina Josipovića je donekle razumljiva, s obzirom na to da je u predizbornoj kampanji. Ja nikada nisam i neću kampanju voditi na taj način, ali to je stvar osobnog stava.



Međutim, činjenica je da Srbija svojim Ustavom i zakonima omogućava svim građanima da se izjasne kako žele. Legitimno pravo Bunjevaca je da iskoriste to pravo na Ustavom predviđeni način. Ako im to pravo priznaje i gospodin Josipović, zašto ih naziva bunjevačkim Hrvatima? Pod pojmom američki Hrvati se podrazumijevaju Hrvati koji žive u Americi. U kojoj to zemlji žive bunjevački Hrvati?



Ja sam poklonio knjige bunjevačkim osnovcima. Autore udžbenika je imenovao Bunjevački nacionalni Savjet, a odobrilo šest prosvjetnih institucija Republike Srbije. Riječ je o izbornom predmetu "Bunjevački govor sa elementima nacionalne kulture" u osnovnim školama u mjestima gdje živi bunjevačka nacionalna manjina.



Bunjevci nisu ni Srbi ni Hrvati, oni su svoji. Srbija ih kao takve sa zahvalnošću prihvaća, napisao je Nikolić.



Josipović je reagirao na udžbenike na ćirilici nakon što je predsjednica HSP AS i zastupnica u Europskom parlamentu Ruža Tomašić optužila je na Facebook profilu srbijanskog predsjednika Tomislava Nikolića da donacijom ćiriličnih čitanki i gramatike za učenje bunjevačkog govora učenicima u Subotici nastoji uništiti hrvatski jezik i kulturni identitet u Vojvodini te optužila i predsjednika Republike Ivu Josipovića i premijera Zorana Milanovića jer nisu reagirali na Nikolićev 'akt tihog kulturocida'.





Premijer Zoran Milanović ocijenio je da postupak s ćirilicnim udžbenicima darovanim bunjevačkim školarcima u Srbiji možda nije baš najkorektniji. Ako su se bunjevački Hrvati, odnosno Hrvati u Vojvodini i Srbiji, očitovali o tome, oni najbolje znaju da li ih to, i koliko, smeta, kazao je Milanović koji boravi u Skoplju.



